
**ใบความรู้**

**หน่วยการเรียนรู้ที่ ๓ เรื่อง ความหลากหลายของนิทานพื้นบ้าน**

ชื่อ.......................................................นามสกุล...................................................เลขที่.......................ชั้น.....................



หนังสือสารานุกรมไทยสำหรับเยาวชน โดยพระราชประสงค์ในพระบาทสมเด็จพระเจ้าอยู่หัว ฉบับเสริมการเรียนรู้ เล่ม ๔ กล่าวถึงนิทานพื้นบ้านไว้ว่า “นิทานพื้นบ้าน หมายถึง เรื่องเล่าที่เล่าสืบต่อๆกันมาในท้องถิ่นหนึ่ง แต่อาจแพร่หลายไปในท้องถิ่นอื่นๆ ในภายหลังได้ถือเป็นมรดกทางวัฒนธรรมของสังคมอย่างหนึ่ง” โดยมีลักษณะสำคัญ ดังนี้

๑.เป็นเรื่องเล่าสืบต่อกันมา ๒. ใช้ภาษาถิ่นในการถ่ายทอดและเรียบง่าย

๓.ไม่ปรากฏนามผู้แต่งดั้งเดิม ๔. บางเรื่องอาจมีเค้าเรื่องจริง เช่น พระร่วง

**ลักษณะของนิทานพื้นบ้าน**



**ประเภทของนิทานพื้นบ้าน**

**๑.นิทานมหัศจรรย์** หรือนิทานประโลมโลกหรือนิทานจักรๆวงศ์ๆมักมีเนื้อเรื่องที่ให้ความสนุกสนาน เล่าถึงการผจญภัยของตัวเอก ของวิเศษ อิทธิฤทธิ์ต่างๆโดยมีแนวคิดหลัก คือ ธรรมะย่อมชนะอธรรม เช่น เรื่องท้าวก่ำกาดำ โสนน้อยเรือนงาม มโนราห์ เป็นต้น

**๒. นิทานวีรบุรุษ** เป็นเรื่องราวของวีรบุรุษประจำท้องถิ่นที่เชื่อกันว่าบุคคลเหล่านั้นมีชีวิตจริง มีชื่อปรากฏอยู่ในประวัติศาสตร์ และได้สร้างวีรกรรมไว้ โดยนำเนื้อเรื่องมาผูกกับอิทธิฤทธิ์ ปาฏิหาริย์และความเก่งกล้าเหนือมนุษย์ธรรมดามากกว่าที่จะเล่าตามข้อเท็จจริง เช่น เรื่องพระร่วง มีวาจาสิทธิ์เป็นกษัตริย์แห่งกรุงสุโขทัย ท้าวแสนปมคือพระเจ้าอู่ทอง ปฐมกษัตริย์แห่งกรุงศรีอยุธยา เป็นต้น

**๓.นิทานประจำถิ่น** เป็นเรื่องที่เล่าสืบต่อกันมาในท้องถิ่น ซึ่งส่วนใหญ่มักเป็นการอธิบายชื่อสถานที่หรือประวัติศาสตร์ความเป็นมาของโบราณสถาน โดยนำเนื้อเรื่องหรือตัวละครมาเกี่ยวพันกับสถานที่ในท้องถิ่นและเชื่อกันว่าเป็นเหตุการณ์จริงที่เกิดขึ้นเมื่อครั้งอดีตกาลมานานแล้ว แต่ยังปรากฏหลักฐานเป็นพยานยืนยันอยู่ เช่น เรื่องพระยากงพระยาพาน เล่าความเป็นมาของปฐมเจดีย์ เรื่องท้าวปาจิต-นางอรพิม เล่าความเป็นมาของปราสาทหินพิมาย เรื่องเจ้าแม่ลิ่มกอเหนี่ยว เล่าความเป็นมาของมัสยิดกรือแซะและศาลเจ้าแม่ลิ่มกอเหนี่ยว

**๔.นิทานอธิบายเหตุ** เป็นนิทานที่ตอบคำถามเกี่ยวกับความเป็นมาของสิ่งต่างๆและปรากฏการณ์ทางธรรมชาติ ส่วนใหญ่มีขนาดสั้นๆ เล่ากันกว้างขวางไม่จำกัดท้องถิ่น เช่น ทำไมจึงมีรูปกระต่ายในดวงจันทร์ ทำไมข้าวจึงมีเมล็ดเล็ก ทำไมหมากับแมวจึงเป็นศัตรูกัน หรืออธิบายความเชื่อและพิธีกรรม เช่น นิทานเรื่องธงจระเข้ในงานทอดกฐิน ประเพณีการปล่อยปลา เรื่อง บวชนาค เป็นต้น



**๕. นิทานเทพนิยาย** เป็นนิทานที่อธิบายถึงการสร้างโลก กำเนิดโลก กำเนิดมนุษย์ เทวดาและสิ่งศักดิ์สิทธิ์ทั้งหลายหรืออธิบายปรากฏการณ์ธรรมชาติและพิธีกรรม เช่น เรื่องพระยาแถนสร้างโลก เรื่องท้าวมหาสงกรานต์ที่อธิบายประเพณีวันตรุษสงกรานต์ เรื่องพญาคันคากที่อธิบายเรื่องการแห่บั้งไฟ เป็นต้น

**๖.นิทานคติธรรม** หรือนิทานสอนใจ นิทานประเภทนี้นำหลักธรรมมาผูกเป็นเรื่องให้สนุกสนาน ตัวละครเป็นตัวบุคคลที่ปรากฏอยู่ในพุทธประวัติบ้าง อัครสาวกบ้างและสัตว์บ้าง เนื่องเรื่องชี้ให้เห็นการทำดีได้ดี ทำชั่วได้ชั่ว แสดงถึงคุณธรรมต่างๆ เพื่อสอนใจในการดำเนินชีวิต เช่น นิทานชาดก นิทานสุภาษิต ทานที่เกี่ยวข้องกับพุทธประวัติ เป็นต้น

**๗.นิทานมุกตลก** เป็นนิทานที่มุ่งสอนความขบขัน ให้ความบันเทิงใจแก่ผู้ฟัง เนื้อเรื่องส่วนใหญ่เป็นเรื่องสั้นๆ ตอนเดียวจบ ผูกเรื่องขึ้นเพื่อความขบขัน เช่น เรื่องศรีธนญชัย เป็นต้น





**นิทานพื้นบ้านภาคเหนือ** ลานนางคอย เมืองลับแล เซี่ยงเมี่ยงคำ ปู๋เซ็ดค่ำลัวะ ดนตรีธรรมชาติ เชียงดาว

อ้ายก้องขี้จุ๊ ผาวิ่งชู้ ฯลฯ

**นิทานพื้นบ้านภาคตะวันออก**

ตำนานสระแก้ว จำปาสี่ต้น ฯลฯ

**นิทานพื้นบ้านภาคกลาง** ไกรทอง บางแม่หม้าย สองพี่น้อง วังตาเพชร เขานมนาง วัดพนัญเชิง ฯลฯ

**นิทานพื้นบ้านภาคใต้** นายดั้น กินเหล้าแล้วอายุยืน ตากใบ เขาทะนาน ตำนานเขาช้าง ตำนานพระขวาง เกาะหนูเกาะแมว แก่นข้าว ปลาแก้มช้ำ งูน้ำ ลูกเนรคุณ ฯลฯ

**นิทานพื้นบ้านภาคตะวันออกเฉียงเหนือ** ผาแดงนางไอ่ ปู่ปะหลาน ซิ่นสองต่อน ก่องข้าวน้อยฆ่าแม่ พญาคันคาก ยายหมาขาว กำพร้าผีน้อย กุดนางใย ฯลฯ